
DEL EIN


1

– Hei! Misty!

Ein liten, gul ball susar gjennom lufta. Han kjem rett mot ho, treffer ho midt i skallen. Misty skvett.

Ruben ler så han ramlar over ende i graset. Held seg for magen medan han rullar rundt.

– No såg du skikkeleg dust ut, seier han, men Misty berre lograr og spring mot han. Rundslikkar han i fjeset.

– Stopp, ler Ruben, – du kilar!

Der Ruben er, der er alltid Misty òg. Ho har vore Ruben sin hund heilt sidan ho kom til familien som liten kvalp for to år sidan. På same viset har Ruben vore Misty sitt menneske.

– Kva tenkte du på? spør han. – Du brukar jo alltid å fange ballen i lufta.

Det sit eit eldre par på ein benk. Misty kjenner dei ikkje, men dei har med seg ei korg med mat. Ho niglanar på korga. Nasen hennar vibrerer. Kjøtbollar? Misty elskar kjøtbollar!

– Ah, hadde du lyst på kjøtbollar, Misty? Ein vakker dag kjem nasen din til å få deg opp i trøbbel, seier Ruben.

Han sprett opp frå bakken og børstar av seg graset.

– Kor er Cilie? spør han. – Kor er ho, Misty?

Det er søndag, og Ruben er i parken saman med Cilie. Dei bur i kvar sin oppgang i den same store blokka, og dei har hange saman sidan barnehagen. No har Cilie gøymt seg bak nokre busker. Misty er best i verda på å leike gøymsel. Ho finn alle. Det er uråd å lure ho, men Cilie prøver stadig.

– Finn Cilie, seier Ruben. – Finn spora, Misty.

Misty set nasen mot det kortklipte graset. Ho luktar seg fram til gøymestaden hennar på rekordtid, same kor godt Cilie har gøymt seg inne mellom dei tette greinene. Misty hoppar og gøyr. Ho stoppar ikkje før Cilie smyg seg ut av buskaset. Då ser dei at ho har teke på badedrakt.

– Første mann uti! ropar ho og spring mot dammen.

Det er varmare enn det brukar vere så tidleg i mai. Ruben vrenger av seg trøya og spring etter. Han nærmar seg vasskanten i det han tek att Cilie. Ruben skal akkurat til å hoppe ut i vatnet, då han kjenner vass-spruten frå Misty, som allereie har kasta seg uti.

Kvelden kjem, og sola ligg lågt over horisonten då Ruben og Cilie går på land. Dei tørkar seg med store handkle før dei trekker på seg jeans og sko. Misty ensar dei ikkje. Ho er oppteken med å leike i vatnet.

– Morn då, Misty, ertar Ruben. – Ser deg neste søndag.

Då får Misty det travelt. Ho padlar mot land og spring mot dei. Men ho er klissvåt og må riste seg tørr.

– Misty! skrik Ruben. – No er eg like våt att!

Han ler og ruskar ho i pelsen.

